b'\n_START_ARTICLE_\nFolkeafstemningen om Maastricht-traktaten\n_START_PARAGRAPH_\nFolkeafstemningen om Maastricht-traktaten var en dansk folkeafstemning om Danmarks ratifikation af Maastricht-traktaten, der blev afholdt 2. juni 1992. Afg\xc3\xb8relsen var t\xc3\xa6t; 50,7\xc2\xa0% stemte nej, mens 49,3\xc2\xa0% stemte ja. Valgdeltagelsen var p\xc3\xa5 83,1\xc2\xa0%. _NEWLINE_Det danske nej sendte chokb\xc3\xb8lger ud i hele Europa. Maastricht-traktaten kunne nemlig kun gennemf\xc3\xb8res, hvis samtlige medlemslande godkendte den. Derfor m\xc3\xa5tte der findes en l\xc3\xb8sning p\xc3\xa5 det danske nej til traktaten, s\xc3\xa5 de andre lande kunne forts\xc3\xa6tte deres samarbejde med Maastricht-traktaten. L\xc3\xb8sningen blev Edinburgh-aftalen, der gav Danmark fire forbehold._NEWLINE_Maastricht-traktaten markerede en ny epoke i det europ\xc3\xa6iske samarbejde, idet traktaten oprettede en europ\xc3\xa6isk union. Traktaten udvidede EF-samarbejdet med en \xc3\xb8konomisk og monet\xc3\xa6r union, en f\xc3\xa6lles udenrigs- og sikkerhedspolitik, et samarbejde om retlige og indre anliggender, en social dimension og en styrkelse af milj\xc3\xb8bestemmelserne. Derudover introducerede traktaten en r\xc3\xa6kke nyskabelser som unionsborgerskab, ombudsmandsinstitutionen, n\xc3\xa6rhedsprincippet og Regionsudvalget.'